DA Den Europæiske Unions Tidende C 55/15

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 55/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»OBAZDA«/»OBATZTER«

EF-nr.: DE-PGI-0005-01069 — 13.12.2012

BGB ( X ) BOB ( )

1. Betegnelse

»Obazda«/»Obatzter«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.4 Andre produkter af animalsk oprindelse

3.2. Beskrivelse af produktet med betegnelsen i punkt 1

Obazda/Obatzter er en osteblanding bestående af følgende ingredienser:

Obligatoriske ingredienser:

— Camembert og/eller brie evt. tilsat Romadur- og/eller Limburger-ost og/eller friskost

— Smør

— Stødt paprika og/eller paprikaekstrakt

— Salt

Valgfri ingredienser:

— Løg

— Kommen

— Andre krydderier og/eller krydderiblandinger og/eller krydderurter og/eller krydderurteblandinger

— Fløde og/eller mælk og/eller mælke- eller valleprotein

— Øl

Andelen af camembert og/eller brie i produktet skal mindst udgøre 40 %, og andelen af ost samlet set mindst 50 %.

Ved fremstillingen bliver camemberten og/eller brien brudt i mindre stykker til den ønskede størrelse. Efterfølgende blandes de øvrige ingredienser i, så der opnås en ensartet og smørbar masse med en lysorange farve. Obazda/Obatzter indeholder genkendelige stykker af ost. Duften og smagen er krydret og aromatisk. Obazda/Obatzter spises normalt kold som smørepålæg.

3.3. Råvarer (kun for forarbejdede produkter)

De oste, der anvendes, skal have følgende fedtindhold i tørstoffet: camembert mellem 30 og 85 %, brie mellem 45 og 85 %, Romadur mellem 20 og 85 %, Limburger mellem 20 og 59 % og friskost mellem 10 og 85 %. Camemberten og brien skal have en cremet og blød konsistens. Smørret skal have et mælkefedtindhold på mindst 80 %, men ikke over 90 %. Den stødte paprika og/eller paprikaekstraktet skal have en rød farve.

Oprindelsen af de råvarer, der anvendes til fremstilling af Obazda/Obatzter, er ikke begrænset til det afgrænsede geografiske område.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Bearbejdningen af samtlige ingredienser til Obazda/Obatzter finder sted i Bayern.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Delstaten Bayern

5. Tilknytning til det geografiske område

5.1. Det geografiske områdes egenart

Obazda/Obatzter er et traditionsrigt produkt i Bayern, og betragtes af forbrugerne som en typisk bayersk specialitet, der gerne indtages til måltiderne. Følgelig er produktet en fast bestanddel af den bayerske krohavekultur (Biergarten), som er enestående i verden. Bayern er traditionelt set et kerneområde inden for den europæiske mælkeproduktion og er også inden for osteproduktion en af de førende regioner.

Det er derfor ikke underligt, at Bayern på et tidligt tidspunkt var længere fremme end andre regioner i Europa hvad angår forarbejdning af mælk. Det var netop i de traditionelle græsjordsegne som eksempelvis Allgäu og Oberbayern, at man tidligt begyndte at fremstille og bearbejde ost. I den sydlige del af Bayern opstod der sideløbende med produktionen af faste oste hurtigt en højt værdsat produktion af bløde oste. Bløde oste som camembert, brie, Romandur og Limburger blev hurtigt en del af de lokale ostespecialiteter.

Historien om Obazda/Obatzter er tæt forbundet med de bayerske krohavers mere end 150 år lange historie. På den tid, hvor de første krohaver opstod, blev der også for første gang fremstillet camembert og brie i Bayern. For at kunne spise stærkt modnet camembert og brie opfandt den bayerske gastronomi Obazda/Obatzter. Man drog fordel af den kendsgerning, at begge disse bløde oste bliver mere aromatiske med alderen. Pga. manglende kølefaciliteter blev ostenes modning, navnlig i de varme sommermåneder, fremskyndet. Ved at blande de bløde oste med andre ingredienser opnåede man den smagfulde Obazda/Obatzter, som primært består af oste som camembert, brie, Romandur og Limburger. Den typiske osteblanding fandt hurtigt udbredelse i Bayerns krohaver, hvor gæsterne gerne selv må medbringe måltiderne.

Katharina Eisenreich, som 1920-1958 ejede krohaven Bräustüberls i Weihenstephan, hvor det ældste bryggeri i verden ligger, gjorde Obazda/Obatzter kendt ud over Bayerns grænser ved at servere osteblandingen for sine gæster, når de ved formiddags- og middagstid drak øl og spillede Schafkopf og tarok. Siden dengang har man ikke kunnet forestille sig de bayerske krohaver uden Obazda/Obatzter, der er blevet en klassiker inden for de bayerske specialiteter. Obazda/Obatzter er i dag et meget skattet produkt i verden som helhed og naturligvis i Bayern i særdeleshed.

5.2. Produktets egenart

Obazda/Obatzter adskiller sig fra andre osteblandinger ved den særlige sammensætning af ingredienser. Basis for produktet er godt modnet camembert og/eller brie. Det giver Obazda/Obatzter en let pikant smag. Blandingen af de modne oste med smør, friskost og evt. fløde og/eller mælk giver Obazda/Obatzter en mild aroma.

Det er tvingende nødvendigt, at stødt paprika og/eller paprikaekstrakt indgår som obligatoriske ingredienser, fordi det er med til at give Obazda/Obatzter en afrundet smag. Den lette iblanding af øl, løg, kommen og øvrige krydderier er ligeledes med til at forfine osteblandingens smag.

Obazda/Obatzters omdømme i Bayern beror på den enestående smagssammensætning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Obazda/Obatzter har i mange år haft et godt omdømme i Bayern. Blandingen blev opfundet i Bayern, og traditionen er mere end 100 år gammel. Forbrugerne betragter den som en typisk bayersk specialitet.

Navnet Obazda/Obatzter beskriver fremstillingsmåden, hvor osten moses og blandes med forskellige ingredienser for at blive til en smørbar masse. I det bayerske sprogområde anvendes begrebet »obatzn« om denne proces. Ordene Obazda og Obatzter er afledninger heraf. Betegnelserne er synonymer og anvendes som sådan i den almindelige sprogbrug og i faglitteraturen.

At Obazda/Obatzter anses for at være en traditionel, regional specialitet i Bayern, bekræftes også af, at det bayerske ministerium for ernæring, landbrug og skovbrug har optaget Obazda/Obatzter i databasen over traditionelle bayerske specialiteter. Derudover findes der i mange kogebøger og osteleksika henvisninger til, at Obazda/Obatzter er en typisk bayersk specialitet, ligesom Obazda/Obatzter er blevet et fast indslag på menukortet ved det stigende antal bayerske ølfester verden over. Produktets gode omdømme og dets forbindelse med oprindelsesområdet Bayern vidner ligeledes om årsagssammenhængen.

Fordi produktet i mange år kun er blevet fremstillet i Bayern, er der både inden for den bayerske gastronomi og i selve fremstillingen af Obazda/Obatzter udviklet et stort fagkendskab, der udmønter sig i et bredt udvalg af Obazda/Obatzter af høj kvalitet, hvilket befolkningen sætter meget stor pris på.

Henvisning til offentliggørelsen af varespecifikationen

(Artikel 5, stk. 7, i forordning (EU) 510/2006 (3))

https://register.dpma.de/DPMAregister/geo/detail.pdfdownload/40853

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.